6.4.2022
SK
Úradný vestník Európskej únie
C 152/101
4.1.5.
Delegovaný akt, ktorý sa už predpokladá v nariadení o taxonómii, s cieľom pokryť ďalšie štyri environmentálne ciele v oblasti vody, biodiverzity, prevencie znečisťovania a obehového hospodárstva (opatrenie 1d), je vítaným krokom smerom k holistickému prístupu k udržateľnosti.
EHSV tiež víta avizovaný zámer Komisie, že navrhne kritériá preskúmania v súvislosti s biodiverzitou s cieľom prepojiť biodiverzitu s politikou v oblasti klímy.
Rozšírenie na hospodárske činnosti so strednou úrovňou environmentálneho správania, ako aj diferenciácia hospodárskych činností, ktoré nemajú výrazný vplyv na environmentálnu udržateľnosť a hospodárskych činností, ktoré ju významne poškodzujú (opatrenie 1b), sú kroky správnym smerom.
V nariadení o taxonómii sa predpokladá, že do konca roka bude predložená správa o hospodárskych činnostiach, ktoré majú alebo nemajú významný vplyv.
EHSV požaduje dodržanie tohto termínu.
S rozšírením taxonómie je tiež potrebné dbať na to, aby –v neposlednom rade aj v dôsledku väčšej zložitosti – neexistovali medzery, ktoré by umožnili environmentálne klamlivú reklamu.
4.1.6.
EHSV víta rozšírenie noriem a označení (opatrenie 1e) a požaduje väčšie odhodlanie, okrem iného pri zavádzaní minimálnych noriem.
Bolo by dôležité mať k dispozícii všeobecný rámec pre označenie finančných nástrojov na financovanie prechodu, čím by sa stanovili jasne vymedzené a spoľahlivé orientačné body.
Osobitnú pozornosť si zasluhuje „klamlivá reklama propagujúca udržateľnosť“, v rámci ktorej sa inštitúcia snaží navodiť dojem, že je environmentálne alebo sociálne udržateľnejšia než v skutočnosti.
Do roku 2023 sa však očakáva len posúdenie toho, či je tento rámec potrebný.
Aj pokiaľ ide o vytvorenie referenčnej hodnoty ESG, bolo avizované len posúdenie, hoci záväzné definície a pravidlá by aj v tomto prípade boli dôležitými stavebnými kameňmi na nastolenie jasnosti, ktorú oprávnene požadujú investori a spoločnosť.
4.2.
Inkluzívny rámec pre udržateľné financovanie 4.2.1.
EHSV víta skutočnosť, že spotrebiteľom, retailovým investorom a MPS sa má uľahčiť prístup k udržateľnému financovaniu s cieľom umožniť menšie projekty na miestnej úrovni (opatrenie 2a).
Pritom sa musia zabezpečiť aj spravodlivé finančné náklady.
Podpora poznatkov o udržateľnosti predstavuje vhodný prístup, ktorý reaguje na rastúci záujem.
Finančné vzdelávanie však nikdy nemôže nahradiť riadnu ochranu investorov a dôraz na aspekty udržateľnosti nesmie viesť k zatajovaniu neprimerane vysokých rizík.
Do vypracovania rámca pre finančné kompetencie treba zapojiť investorov.
4.2.2.
EHSV zámery týkajúce sa poradenstva a kompasu taxonómie (opatrenie 2a) s cieľom zlepšiť podávanie správ o udržateľnosti aj pre MSP, na ktoré sa nevzťahuje návrh smernice o vykazovaní informácií o udržateľnosti podnikov (CSRD) (9).
Zlepšenie a vyššia záväznosť podávania správ je dôležitá, pretože aj hospodárske činnosti menších podnikov môžu mať výrazný vplyv na životné prostredie.
EHSV poukazuje na to, že občianska spoločnosť ako celok má veľký záujem o udržateľné politiky podnikov.
Najmä tiež zákazníci MSP a ich investori budú žiadať vyhlásenia o udržateľnosti.
V kontexte zjednodušeného systému podávania správ ESG sa však musí dbať na to, aby sa zabránilo environmentálne klamlivej reklame.
Okrem toho sa odporúčajú tieto kroky: štandardizácia a porovnateľnosť nefinančných informácií podnikov EÚ, implementácia regulačného rámca a rámca dohľadu pre poskytovateľov údajov o udržateľnosti a zaistenie prístupu k nefinančným nespracovaným údajom podnikov.
Požiadavky na podávanie správ nie sú samoúčelné, a preto by nemali znamenať nadmerné zdroje a náklady, ale mali by účinne prispievať k transparentnosti s cieľom zlepšiť efektívnosť trhu, a tým uľahčiť lepší prístup k financovaniu.
4.2.3.
Využívanie digitálnych technológií na účely udržateľného financovania je konzistentné.
Z rovnakého dôvodu musia byť aspekty udržateľnosti začlenené do technológií (opatrenie 2b).
Koordinácia opatrení na podporu holistickej udržateľnosti, digitalizácie a riešenia krízy spôsobenej ochorením COVID-19 vytvára synergie, ktoré je potrebné posilniť, čím sa zvýši vplyv opatrení EÚ.
V súvislosti so zeleným rozpočtovaním (opatrenie 2e) odporúča EHSV jeho prepojenie s (budúcim) tzv. zlatým pravidlom pre investície.
Celkovo je poľutovaniahodné, že ani tu neexistuje holistický prístup k udržateľnosti.
Pri rozdeľovaní rizika treba dať na to, aby nedochádzalo k jednostrannému zaťaženiu a presunu rizika na úkor verejného sektora.
4.2.4.
Zvýšenie poistného krytia v súvislosti s environmentálnymi rizikami je prispôsobením sa realite (opatrenie 2c).
Podľa Komisie môže mierne zvýšenie výrazne znížiť náklady daňových poplatníkov a vlád na katastrofy súvisiace s klímou, čo EHSV veľmi víta.
Na druhej strane sa navrhované kroky, ktoré sa týkajú napríklad identifikácie príkladov osvedčených postupov, javia ako veľmi defenzívne.
Sociálni partneri a občianska spoločnosť musia byť v každom prípade zapojení do dialógu o (klimatickej) odolnosti.
(9)
Návrh smernice o vykazovaní informácií o udržateľnosti podnikov COM(2021) 189 final.